## Pravilnik o mjerama za sprječavanje širenja visoko patogene influence ptica na druge ptice držane u zatočeništvu u zoološkim vrtovima i odobrenim tijelima, institutima ili centrima

### NN 116/2008 (11.10.2008.), Pravilnik o mjerama za sprječavanje širenja visoko patogene influence ptica na druge ptice držane u zatočeništvu u zoološkim vrtovima i odobrenim tijelima, institutima ili centrima

# MINISTARSTVO POLJOPRIVREDE, RIBARSTVA I RURALNOG RAZVOJA

**3355**

Na temelju članka 17. stavka 3. Zakona o veterinarstvu (»Narodne novine«, broj
41/07) ministar poljoprivrede, ribarstva i ruralnog razvoja donosi

## PRAVILNIK

### O MJERAMA ZA SPRJEČAVANJE ŠIRENJA VISOKO PATOGENE INFLUENCE PTICA NA DRUGE PTICE DRŽANE U ZATOČENIŠTVU U ZOOLOŠKIM VRTOVIMA I ODOBRENIM TIJELIMA, INSTITUTIMA ILI CENTRIMA1

*Područje primjene*
Članak 1.

Ovim se Pravilnikom propisuju detaljna pravila:
(a) koja se primjenjuju radi sprječavanja širenja virusa visoko patogene
influence ptica sa ptica koje žive u divljini ili u slučaju izbijanja bolesti u
peradi ili drugih ptica držanih u zatočeništvu na druge ptice držane u
zatočeništvu u zoološkim vrtovima i odobrenim tijelima, institutima ili
centrima.
(b) za preventivno cijepljenje drugih ptica držanih u zatočeništvu u zoološkim
vrtovima i odobrenim tijelima, institutima ili centrima.

*Pojmovnik*
Članak 2.

Za potrebe ovoga Pravilnika, primjenjuju se sljedeći pojmovi:
(a) pojmovi iz članka 2. Pravilnika o mjerama za suzbijanje i kontrolu influence
ptica (»Narodne novine«, broj 131/06)2;
(b) pojam zooloških vrtova iz članka 3. Pravilnika o uvjetima za osnivanje i rad
zooloških vrtova (»Narodne novine«, broj 67/05)3;
(c) pojmovi odobrenih tijela, instituta ili centara iz članka 2. stavka 1. točke
(c) posebnog propisa4.
(d) Nadležno tijelo je Ministarstvo poljoprivrede, ribarstva i ruralnog razvoja.

*Mjere za smanjenje opasnosti od prijenosa visoko patogene influence ptica*
Članak 3.

1) Nadležno tijelo poduzima odgovarajuće i primjenjive mjere za smanjenje
opasnosti prijenosa visoko patogene influence ptica sa ptica koje žive u
divljini na druge ptice koje se drže u zatočeništvu u zoološkim vrtovima i
odobrenim tijelima, institutima ili centrima, uzimajući u obzir načela i
čimbenike rizika određene u Dodatku I. ovoga Pravilnika.
2) Odredbe stavka 1. ovoga članka primjenjuju se i u slučaju izbijanja bolesti u
peradi u zemlji ili drugim državama što bi moglo ugroziti zdravstveni status
drugih ptica držanih u zatočeništvu u zoološkim vrtovima i odobrenim tijelima,
institutima ili centrima.
3) Ovisno o specifičnoj epidemiološkoj situaciji, mjere iz stavka 1. ovoga
članka osobito su usmjerene na sprječavanje izravnog i neizravnog kontakta
između ptica koje žive u divljini, osobito močvarica, i drugih ptica držanih u
zatočeništvu u zoološkim vrtovima i odobrenim tijelima, institutima ili
centrima.

*Planovi za preventivno cijepljenje*
Članak 4.

Planovi za preventivno cijepljenje koji se odnose na druge ptice držane u
zatočeništvu u zoološkim vrtovima i odobrenim tijelima, institutima ili
centrima, podneseni u skladu s člankom 56. stavkom 2. Pravilnika o mjerama za
suzbijanje i kontrolu influence ptica (»Narodne novine«, broj 131/06)5 moraju
udovoljavati zahtjevima određenim u Dodatku II. ovoga Pravilnika.

*Odobravanje planova preventivnog cijepljenja*
Članak 5.

Planovi preventivnog cijepljenja podneseni u skladu s člankom 56. stavkom 2.
Pravilnika o mjerama za suzbijanje i kontrolu influence ptica (»Narodne novine«,
broj 131/06)6 moraju biti odobreni.

*Dostupnost i podaci o planovima preventivnog cijepljenja*
Članak 6.

1) Nadležno tijelo, prije uvođenja preventivnog cijepljenja, sastavlja popis sa
točnim adresama i lokacijama zooloških vrtova, odobrenih tijela, instituta ili
centara u kojima se mora provesti cijepljenje te im dodjeljuje broj odobrenja
ili registracije i navedeni popis ažurira.
2) Nadležno tijelo dostavlja Europskoj komisiji i državama članicama Europske
unije (u daljnjem tekstu: države članice), svake godine, najkasnije do 30.
ožujka, ili na zahtjev Europske komisije, izvješće o provedbi odobrenih planova
preventivnog cijepljenja za prethodnu godinu u skladu s obrascem za
izvješćivanje iz Dodatka III. ovoga Pravilnika.
3) Nadležno tijelo dostavlja Europskoj komisiji:
(a) planirane izmjene i dopune odobrenih planova preventivnog cijepljenja;
(b) datum prestanka preventivnog cijepljenja drugih ptica držanih u zatočeništvu
u zoološkim vrtovima i odobrenim tijelima, institutima ili centrima.

*Prijelazne i završne odredbe*
Članak 7.

Dodaci I. – III. tiskani su u prilogu ovoga Pravilnika i njegov su sastavni dio.

Članak 8.

Poseban propis iz članka 2. točke (c) i Dodatka II. ovoga Pravilnika biti će
donesen do 30. lipnja 2009. godine.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/08-01/21
Urbroj: 525-6-08-01
Zagreb, 23. rujna 2008.

Ministar
**mr. sc. Božidar Pankretić**, v. r.

\_\_\_\_\_
1 Pravilnikom se preuzimaju
odredbe Odluke Komisije br. 2007/598/EZ od 28. kolovoza 2007. o mjerama za
sprječavanje širenja visoko patogene influence ptica na ostale ptice u
zatočeništvu držane u zoološkim vrtovima i odobrenim tijelima, institutima ili
centrima u državama članicama
2 Člankom 2. Pravilnika o mjerama za suzbijanje i kontrolu influence
ptica (»Narodne novine«, broj 131/06) preuzete su odredbe članka 2. Direktive
Vijeća 2005/94/EZ od 20. prosinca 2005. o mjerama Zajednice za kontrolu
influence ptica i kojom se ukida Direktiva 92/40/EEZ
3 Člankom 3. Pravilnika o uvjetima za osnivanje i rad zooloških
vrtova (»Narodne novine«, brroj 67/05) preuzete su odredbe članka 2. Direktive
Vijeća br. 1999/22/EZ od 29. ožujka 1999. koja se odnosi na držanje divljih
životinja u zoološkim vrtovima
4 Posebnim propisom će se preuzeti odredbe Direktive Vijeća br.
92/65/EEZ od 13. lipnja 1992. kojom se utvrđuju veterinarsko-zdravstveni uvjeti
za trgovinu i uvoz u Zajednicu životinja, sjemena, jajnih stanica i embrija, te
na koje se ne primjenjuju posebni veterinarsko-zdravstveni uvjeti Zajednice
utvrđeni Dodatkom A (I) Direktive br. 90/425/EEZ
5 Člankom 56. stavkom 2. Pravilnika o mjerama za suzbijanje i
kontrolu influence ptica (»Narodne novine«, broj 131/06) preuzete su odredbe
članka 56. stavka 2. Direktive Vijeća 2005/94/EZ od 20. prosinca 2005. o mjerama
Zajednice za kontrolu influence ptica i kojom se ukida Direktiva 92/40/EEZ
6 Člankom 56. stavkom 2. Pravilnika o mjerama za suzbijanje i
kontrolu influence ptica (»Narodne novine«, broj 131/06) preuzete su odredbe
Članka 56. stavka 2. Direktive Vijeća 2005/94/EZ od 20. prosinca 2005. o mjerama
Zajednice za kontrolu influence ptica i kojom se ukida Direktiva 92/40/EEZ

DODATAK I.

Načela i čimbenici rizika koji se uzimaju u obzir prilikom primjene mjera
određenih u članku 3. ovoga Pravilnika u zoološkim vrtovima i odobrenim
tijelima, institutima ili centrima

1. Lokacija zooloških vrtova i odobrenih tijela, instituta ili centara uz
migratorne putove ptica, osobito iz zemalja u kojima je potvrđena visoko
patogena influenca ptica, uzimajući u obzir otkriveni serotip i vjerojatnost da
su divlje ptice zaražene.
2. Udaljenost zooloških vrtova i odobrenih tijela, instituta ili centara od
močvarnih područja i vodenih površina poput ribnjaka, močvara, jezera ili rijeka
na kojima se okupljaju migratorne vodene ptice.
3. Lokacija zooloških vrtova i odobrenih tijela, instituta ili centara u
područjima visoke gustoće ptica selica, osobito vodenih ptica.

DODATAK II.

Zahtjevi za korištenje preventivnog cijepljenja u skladu s odredbama članka 4.
ovoga Pravilnika

|  |  |  |
| --- | --- | --- |
| 1. | Opseg cijepljenja koje se mora provesti | Cijepljenje protiv influence ptica provodi se samo kod ptica koje su držane u zoološkim vrtovima i odobrenim tijelima, institutima ili centrima. Nadležno tijelo vodi popis zooloških vrtova i odobrenih tijela, instituta ili centara tijekom barem pet godina od datuma takvog cijepljenja. |
| 2. | Vrst ptica koje se moraju cijepiti | Nadležno se tijelo izvješćuje o popisu ptica koje se moraju cijepiti zajedno s pojedinačnom identifikacijom i čuva ga barem pet godina od datuma cijepljenja. |
| 3. | Trajanje cijepljenja | (a) Sve ptice koje se moraju cijepiti u zoološkim vrtovima i odobrenim tijelima, institutima ili centrima cijepe se koliko je to moguće brže.  (b) Podmladak, novounesene ptice i ptice kod kojih je dokazan nedovoljan imunosni odgovor isto se tako moraju cijepiti.  (c) Kako bi se održao imunosni status ptica, preporučuje se godišnje ponavljanje cijepljenja. |
| 4. | Posebni zahtjevi za kretanje ptica | (a) Cijepljene ptice držane u odobrenim tijelima, institutima ili centrima uključujući zoološke vrtove odobrene u skladu s posebnim propisom7 u kojima se provodi cijepljenje mogu se premještati u odobrena tijela, institute ili centre u drugim državama članicama pod uvjetom da udovoljavaju zahtjevima propisanim odredbama ovoga Pravilnika i da su popraćene zdravstvenom svjedodžbom u skladu s Dodatkom E. Dijelom 3. posebnog propisa8, gdje se pod točkom II.5. mora ovjeriti sljedeće:  »Ptice udovoljavaju zahtjevima Pravilnika o mjerama za sprječavanje širenja visoko patogene influence ptica na druge ptice držane u zatočeništvu u zoološkim vrtovima i odobrenim tijelima, institutima ili centrima (»Narodne novine«, broj....) i cijepljene su protiv influence ptica dana..... (datum) cjepivom..... (naziv)«. |
| 4. | Posebni zahtjevi za kretanje ptica | (b) Cijepljene ptice držane u zoološkim vrtovima koji nisu odobreni u skladu s posebnim propisom9 u kojima se provodi cijepljenje mogu se premještati u druge države članice nakon što to odobri odredišna država članica pod uvjetom da udovoljavaju zahtjevima propisanim odredbama ovoga Pravilnika i da su popraćene zdravstvenom svjedodžbom u skladu s Dodatkom E Dijelom 1. posebnog propisa10, kojoj se dodaju sljedeće riječi na kraju točke ii. 3.2:  »Ptice udovoljavaju zahtjevima Pravilnika o mjerama za sprječavanje širenja visoko patogene influence ptica na druge ptice držane u zatočeništvu u zoološkim vrtovima i odobrenim tijelima, institutima ili centrima (»Narodne novine«, broj....) i cijepljene su protiv influence ptica dana..... (datum) cjepivom..... (naziv)«.  (c) Kada se više ne primjenjuje cijepljenje ptica držanih u zoološkim vrtovima i odobrenim tijelima, institutima ili centrima, uvjeti za premještanje ptica predviđeni u točkama (a) i (b) održavaju se tijekom razdoblja od 12 mjeseci od datuma cijepljenja posljednje ptice. |
| 5. | Posebna identifikacija i posebna registracija cijepljenih ptica | Cijepljene ptice moraju se moći pojedinačno identificirati i identifikacijske evidencije o navedenim pticama moraju se primjereno i nedvojbeno voditi. Kada god je to moguće, na ostale ptica iz zatočeništva se u vrijeme cijepljenja stavlja neizbrisiva oznaka koja pokazuje da su cijepljene. |
| 6. | Provođenje kampanje cijepljenja | (a) Cijepljenje se provodi pod nadzorom veterinara i moraju se uspostaviti nužne mjere radi izbjegavanja mogućeg širenja virusa.  (b) Nadležnom tijelu dostavlja se evidencija o broju cijepljenih ptica i broj doza cjepiva, nakon provedenog cijepljenja i nakon toga jednom mjesečno, ukoliko se cijepe daljnje ptice kako je navedeno u točki 3. podtočki (b) ovoga Dodatka.  (c) Kada god je to moguće, prije cijepljenja i najmanje 30 dana nakon datuma svakog cijepljenja uzimaju se uzorci krvi od 10 % ptica radi seroloških pretraga na influencu ptica. Evidencije o nalazima pretraga moraju se čuvati barem pet godina od datuma cijepljenja. |
| 7. | Cjepivo koje će se koristiti | Inaktivirano cjepivo koje će se koristiti mora biti primjereno formulirano i biti učinkovito protiv virusa visoko patogene influence ptica podtipa H5 ili H7 ili oba. Ono se koristi u skladu s uputama proizvođača i/ili veterinarskih nadležnih tijela. |

7,8,9,10 Posebnim propisom će se preuzeti odredbe Direktive Vijeća br. 92/65/EEZ
od 13. lipnja 1992. kojom se utvrđuju veterinarsko-zdravstveni uvjeti za
trgovinu i uvoz u Zajednicu životinja, sjemena, jajnih stanica i embrija, te na
koje se ne primjenjuju posebni veterinarsko-zdravstveni uvjeti Zajednice
utvrđeni Dodatkom A (I) Direktive br. 90/425/EEZ

DODATAK III.

Obrazac za izvješćivanje radi
provedbe odobrenih planova preventivnog cijepljenja u skladu s člankom 6.
stavkom 2. ovoga Pravilnika

|  |  |  |  |  |  |  |
| --- | --- | --- | --- | --- | --- | --- |
| Opći podaci | | | | | | |
| Zemlja | Zoološki vrt | Cjepivo | Način (navesti ukoliko je različit kod različitih vrsta) | Težina – Režim doza koji se koristi (Stvarna/procijenjena/prosječna težina vrste) | Vremenski razmak cijepljenja | Vremenski razmak od posljednjeg cijepljenja do sakupljanja krvi nakon cijepljenja |
|  |  |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| Titar protutijela seruma u HI | | | | | | | |
| Engleski naziv/uobičajeni naziv | *Latinski naziv* | Taksonomski red | Pojedinačna identifikacija | Cjepivo Doza (ml) | Prije cijepljenja | Nakon prvog cijepljenja | Nakon drugog cijepljenja |
|  |  |  |  |  |  |  |  |

|  |  |  |  |
| --- | --- | --- | --- |
| Nepoželjni pojedinačni učinci | | Uginuća | |
| Lokalni | Opći | Izravna (ulov/rukovanje) | Odgođena (navesti uzrok smrti) |
|  |  |  |  |

|  |  |  |  |  |
| --- | --- | --- | --- | --- |
| Podaci koji se zahtijevaju od laboratorija | | | | |
| Soj virusa cjepiva | Antigeni (sojevi virusa) korišteni u testu HI | Krajnji ili završni titar korišten kao mjera učinkovitosti cjepiva | Korišteni referentni serum | (uputa na)  Metodologija |
|  |  |  |  |  |

Pravilnik, NN 116/2008-3355
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)